钦定古今图书集成/明伦汇编/官常典/第754卷 > 吴麟征
## 钦定古今图书集成/明伦汇编/官常典/第754卷 > 吴麟征

按《明外史》本传：“麟征，字圣生，海盐人。天启二年进士，
除建昌府推官，捕剧盗，擒豪猾，治声日闻。父忧归，补
兴化府，廉公有威，僚属莫敢以私进。崇祯五年，擢吏
科给事中，首疏请达下情，悉民隐，言甚切至。又请精
择郡守，言郡守廉，县令不敢贪；郡守慈，县令不敢虐；
郡守精明，县令不敢丛脞。宜仿宣宗用况锺等故事”，
精择礼遣，重以玺书，假便宜，责令久任。民生疾苦，吏
治臧否，使得自达天子。时不能行。河决苏家嘴、新沟
口，南下，不复东归海。淮、扬诸属邑悉被灾。督漕侍郎
李待问不能治，麟征极论其罪。吏部郎中牟道行左
迁广西太平知府。麟征言“道行贪污，并不当守郡。”建
安知县徐汝骅用贿首荐牍，麟征发其奸，并劾湖广
巡按白士麟广建生祠，立碑播谣颂伪吏乱真诸人多获谴。同官章正宸以劾王应熊下诏狱，麟征论救
漏刻。博士周长庚疏谄中官，且请搜括，麟征力驳其
谬。寻上疏乞假葬父，自引六罪，词甚哀切。既去，贻言
路公揭，略言：“自言官积轻，庙堂之上往往反其言而
用之。奸人窥见此旨，明告君父，目为朋党，自称孤立，
下背公论，上窃主权。诸君子宜尽化沾沾之意，毋落
其彀中，使清流之祸，再见明时。激成之患，贻悔后日。”
居久之，还朝，劾吏部尚书田唯嘉赃污。唯嘉罢去。再
迁刑科左给事中。故相文震孟卒，所司不敢闻，麟征
为请恤。丁继母忧，服阕，起吏科都给事中。吏部用人，
多徇请托。麟征言：“限年固铨衡敝，然舍此无以待中
才。今迁转如流，不按资俸品级，徒开奔竞门。”帝深然
之，请敕南京兵部尚书史可法节制江南诸帅，控御
流贼。姜埰、熊开元以劾周延儒下诏狱。麟征论救，帝
不听。李自成大炽，而山海关外八城又强半失守。十
七年二月，蓟辽总督王永吉闻自成入秦，知其必渡
河，奏请撤宁远吴三桂兵守关内。大学士陈演不敢
决，请下抚镇酌行之。既而警报日至，群臣皆言非蓟
督永吉、宁镇三桂、密镇唐通合力一战不可。帝然之，
令本兵具奏。演言“锦州告警，宁远兵必不可调。”帝召
群臣会议，不决。独成国公朱纯臣、户部尚书倪元璐、
刑部侍郎金之俊、都给事中孙承泽以为当调，而麟
征争尤力，且言：“三桂勇将宜拔用，无委之敌人。今贼
旦夕发秦、晋，若使来捍京师，一举两得。今日之事，当
揆缓急，无论是非也。”退，复具疏力言之。演复请下永
吉等议，永吉等皆以撤关外兵入援为便，帝俞之。永
吉闻命，三月初出关，与三桂徙宁远。众五十万，日行
数十里。十六日入关，二十日抵丰润，而京师已陷矣。
故事，吏垣长无出外者。帝欲令给事、御史内外兼用，
以习民事。会吏部推麟征京卿，旨言“未历监司，不得
内擢。”麟征乃移牒吏部求外补。吏部以麟征望重，再
推太常少卿，帝亦报允。未几，贼薄京师，麟征守西直
门。贼诈为勤王兵请入，中官欲纳之，麟征不可。以土
石坚塞其门，募死士缒城袭击，多所斩获。乘间入朝，
欲见帝白事。至午门，遇大学士魏藻德引麟征手曰：
“国家如天之福，必无他虞。旦夕兵饷集，公何匆遽为？”
引之出，乃复登陴。明日，城陷，麟征欲还邸，已为贼所
据。乃入道旁祠，作书诀家人曰：“祖宗二百七十馀年，
宗社，一旦至此，虽上有亢龙之悔，下有鱼烂之殃，而
身居谏垣，无所匡救，法当褫服殓，用角巾青衫，覆以
单衾足矣。”解带自经，家人救之，甦环泣请曰：“待祝孝
廉至，一决可乎？”许之。祝孝廉名渊，以救刘宗周下狱，
与麟征善者也。时给事中高翔汉，汉中人，受贼显职，
来说麟征降。麟征怒叱之去。明日渊至，麟征慷慨曰：
“忆登第时，梦隐”士刘宗周吟文信国《零丁洋》诗。“今山
河碎矣，不死何为？”酌酒与渊别，自经死。渊为视含殓
乃去。福王时，赠兵部右侍郎，谥忠节。